उद्योग विभाग का अफसर 35 हजार की रिश्वत लेते पकड़ा
क्राइम रिपोर्टर| शिमला/ सोलन
केंद्रीयअन्वेषण ब्यूरो (सीबीआई) ने बुधवार को सोलन में केंद्र सरकार के सूक्ष्म, लघु एवं मध्यम उद्योग (एमएसएमई) में तैनात एक अफसर को 35 हजार रुपए की रिश्वत लेते हुए रंगे हाथ धरा। अफसर ने यह राशि एक कंपनी से काम के बदले मांगी थी। सीबीआई ने रिश्वत मांगने के आरोप में अफसर को गिरफ्तार कर लिया है। आरोपी के खिलाफ भ्रष्टाचार का मामला दर्ज कर सीबीआई ने जांच शुरू कर दी है।
जानकारी के मुताबिक एक कंपनी की ओर से एमएसएमई में किसी काम के लिए अप्लाई किया गया था। लघु उद्योग के अफसर ने अर्जी पर काम देने पर अपनी सहमति जताई और इसकी एवज में 35 हजार रुपए मांगे। रिश्वत देने पर काम देने से इनकार कर दिया। कंपनी के प्रतिनिधि ने इसकी शिकायत सीबीआई में की। शिकायत पर तुरंत एक्शन लेते हुए सीबीआई ने घूसखोर अफसर को पकड़ने के लिए सुनियोजित ढंग से जाल बिछाया। बुधवार को सीबीआई ने प्लान बनाकर कंपनी के प्रतिनिधि को 35 हजार रुपए के साथ अफसर के कार्यालय में भेजा। प्रतिनिधि ने जैसे ही अफसर को पैसे पकड़वाए तुरंत सीबीआई की टीम अंदर घुसी और अफसर को घूस लेते हुए रंगे हाथ धरा। सीबीआई ने रिश्वत लेने के आरोप में अफसर को तुरंत गिरफ्तार कर लिया। भ्रष्टाचार मामले में गिरफ्तार करने के बाद अब सीबीआई अफसर से कड़ी पूछताछ करेगी। वीरवार को सीबीआई अदालत में पेश करने के बाद घूसखोर अफसर को रिमांड पर लिया जाएगा। ताकि सीबीआई उससे कड़ी पूछताछ कर पता लगा सके। पूछताछ में सीबीआई यह भी पता लगाएगी कि अफसर इस तरह के मामले में पहले से संलिप्त तो नहीं है।
अफसर के खिलाफ कई शिकायतें, पूछताछ में खुलेंगे राज
सोलन में सूक्ष्म लघु एवं मध्यम उद्योग का हिमाचल में एकमात्र कार्यालय है। यहां से किसी भी काम के लिए करीब एक करोड़ रुपए के लोन सेक्शन किए जाते हैं। सूत्रों के मुताबिक अफसर के खिलाफ घूसखोरी की शिकायतें पहले से भी हैं। लेकिन सीबीआई के शिकंजे में वह पहली मर्तबा फंसा है। अफसर ने इससे पहले भी किसी से रिश्वत ली है, इसका खुलासा पूछताछ में हो सकता है।
रिश्वत की करें शिकायत
अगरकेंद्र सरकार या फिर अंडरटेकिंग पब्लिक सेक्टर के कर्मचारी या अधिकारी काम के बदले रिश्वत की मांग करते हैं तो सीबीआई की शिमला ब्रांच के 01772654110 नंबर पर शिकायत करें। सीबीआई सूत्रों के मुताबिक शिकायत करने वाले का नाम पूरी तरह से गुप्त रखा जाएगा। हिमाचल में सीबीआई की शिमला में एकमात्र ब्रांच है। यहां से पूरे हिमाचल के केस डील किए जाते हैं। इसलिए हिमाचल के किसी भी कोने से केंद्रीय कर्मचारी या पब्लिक सेक्टरों के कर्मचारी, अधिकारी के खिलाफ रिश्वत लेने की शिकायतें कर सकते हैं। हिमाचल सरकार के कर्मचारी या अधिकारी के खिलाफ रिश्वत को लेकर सीबीआई में लोग शिकायत नहीं कर सकते हैं।
hin_Deva awa_Deva hin_Deva hin_Deva hin_Deva hin_Deva hin_Deva hin_Deva